《九月十日接驾回因游香山寺饮于西厓之上酒酣呈主人》
元代·卢亘

迎銮北去迷风沙，看山西来走烟霞。苍山朝含太古色，长松百尺凌云斜。

杰观重楼炫金碧，笑拍阑干倚天立。出门却得望东山，红树青林乱秋色。

痛饮崩厓鲸吸川，径欲醉倒秋风前。但恨浮云蔽白日，使我不得瞻青天。

忽忽今年负重九，树老山空复何有。莫将身世愧渊明，纵有黄花无此酒。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。